Številka: 35409-100/2021-2550-7

Datum: 22. 6. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06 - odl. US, 33/07-ZPNačrt, 57/08-ZFO-1A, 70/08, 108/09, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20), v povezavi s 110. In 119. členom Zakona o urejanju prostora (ZUreP-2) (Uradni list RS, št. 61/17), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 46/14, 21/18-ZNOrg, 31/18 in 82/20; v nadaljevanju ZON) in 145. člena Zakona o splošnem upravnem postopku (Uradni list RS. št. 24/06-UPB2, 105/06-ZUS-1, 126/07, 65/08, 47/09-odl. US, 8/2010, 82/2013 in 175/20 – ZIUOPDVE) v upravni zadevi določitve planov, za katere je treba izvesti postopek celovite presoje njihovih vplivov na okolje, za Občinski podrobni prostorski načrt za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01), pripravljavcu plana, Občini Sevnica, Glavni trg 19 a, 8290 Sevnica, ki ga zastopa podjetje Region, Projektivni biro Brežice d.o.o., Cesta prvih borcev 11, 8250 Brežice, naslednjo

# ODLOČBO

1. V postopku priprave Občinskega podrobnega prostorskega načrta za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01) je treba izvesti celovito presojo vplivov na okolje.
2. V postopku priprave Občinskega podrobnega prostorskega načrta za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01) ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Sevnica, Glavni trg 19 a, 8290 Sevnica, ki ga zastopa podjetje Region, Projektivni biro Brežice d.o.o., Cesta prvih borcev 11, 8250 Brežice, je na Ministrstvo za okolje in prostor (v nadaljnjem besedilu Ministrstvo) podal vlogo, št. 3273/U-19, z dne 30. 4. 2021, prejeto dne 3. 5. 2021, za izdajo odločitve o obveznosti izvedbe celovite presoje vplivov na okolje za Občinski podrobni prostorski načrt za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01), (v nadaljnjem besedilu: OPPN).

Vlogi je bilo priloženo:

- Pooblastilo, št. 021-0001/2020 z dne 11. 11. 2020;

- mnenje Zavoda za gozdove Slovenije, št. 350-5/21-2, z dne 3. 3. 2021;

- smernice Direkcije RS za vode, št. 35020-41/2021-2, z dne 7. 4. 2021;

- mnenje Zavoda RS za varstvo narave, št. 1-III-105/3-O-20/GK, z dne 16. 3. 2021;

- mnenje Ministrstva za zdravje s prilogo št. 354-31/2021-2 (256), z dne 16. 3. 2021;

- mnenje Ministrstva za kulturo, št. 35012-43/2021/3, z dne 18. 3. 2021;

- mnenje Ministrstva za kmetijstvo, gozdarstvo in prehrano s področja gozdarstva, št. 3401-105/2008/63, z dne 5. 3. 2021.

Gradivo je bilo objavljeno na [spletni strani Občine Sevnica](https://www.obcina-sevnica.si/sl/prostorski-portal/prostorski-akti/2021011807371887/oppn-za-izkoriscanje-mineralne-surovine-s-sanacijo-in-predelavo-gradbenih-odpadkov-kaplja-vas-oppn-3201), in sicer:

- Izhodišča za pripravo OPPN 32-01: Izkoriščanje mineralne surovine s sanacijo in predelavo gradbenih odpadkov Kaplja vas, (Region Projektivni biro Brežice d.o.o., št. projekta 3273/U-19, avgust 2020);

- Sklep o postopku priprave Občinskega podrobnega prostorskega načrta za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01), št. 3505-0001/2020, z dne 9. 11. 2020.

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06 - odl. US, 33/07-ZPNačrt, 57/08-ZFO-1A, 70/08, 108/09, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN.

Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2.

Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje.

Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 6/17 in 105/20; v nadaljevanju: Uredba).

Ministrstvo je gradivo preučilo in ugotovilo, da območje OPPN obsega obstoječi kamnolom Tržišče z območjem za njegovo širitev. OPPN obsega zemljišča in dele zemljišč na parcelah št. 2008/7, 2008/3, 2717/1, 2008/6, 2862, 2238/26, 2238/6, 2863, 2238/4, 2238/5, 2238/33, 2238/34, 2238/25, 2238/22, 2238/8, 2008/4, 2003, 2000, 2864, 1995/1, 1995/2, 2238/9, 2238/12, 2238/13, 2238/16, 2238/17, vse k.o. Tržišče, v skupni izmeri približno 15,4 ha. Območje je z veljavnim občinskim prostorskim načrtom namenjeno površinam nadzemnega pridobivalnega prostora mineralnih surovin (LN). Z OPPN je predvidena širitev kamnoloma na delu pridobivalnega območja velikosti približno 10 ha, sprotna sanacija in rekultivacija območja. Na območju je predvidena tudi predelava in začasno deponiranje gradbenih odpadkov (vrsta in količina odpadkov nista podani). Dostop do območja je po obstoječi dovozni poti.

Na podlagi predloženega gradiva ni možno natančno ugotoviti, ali je za OPPN treba izvesti presojo vplivov na okolje v skladu z 51. členom ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

V postopku je Zavod RS za varstvo narave (v nadaljnjem besedilu ZRSVN) podal mnenje št. 1-III-105/3-O-20/GK, z dne 16. 3. 2021, v katerem je navedel, da OPPN in območje njegovega daljinskega vpliva leži izven posebnega varstvenega območja (območja Natura 2000) in zavarovanega območja. ZRSVN zato ocenjuje, da za OPPN ni treba izvesti presoje sprejemljivosti vplivov izvedbe planov in posegov na varovana območja, kot to določa 101. člen ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je prejelo mnenja ZRSVN, Ministrstva za kulturo, Ministrstva za zdravje, ki je posredoval mnenje Nacionalnega inštituta za javno zdravje (v nadaljnjem besedilu NIJZ), Ministrstva za kmetijstvo, gozdarstvo in prehrano s področja gozdarstva, Zavoda za gozdove Slovenije in smernice Direkcije RS za vode.

ZRSVN je v mnenju št. 1-III-105/3-O-20/GK, z dne 16. 3. 2021, ugotovil, da OPPN ne bo imel pomembnih vplivov na naravne vrednote in biotsko raznovrstnost.

Ministrstvo za kmetijstvo, gozdarstvo in prehrano je posredovalo mnenje s področja gozdarstva, št. 3401-105/2008/63, z dne 5. 3. 2021. V mnenju je navedlo, da na podlagi predloženega gradiva izvedba OPPN ne bo imela pomembnih vplivov na okolje z vidika gozdarstva in lovstva.

Zavod za gozdove Slovenije je posredoval mnenje št. 350-5/21-2, z dne 3. 3. 2021. V mnenju je ugotovil, da OPPN ne bo imel pomembnih vplivov na gozd in gozdni prostor.

Direkcija RS za vode je podala konkretne smernice, št. 35020-41/2021-2, z dne 7. 4. 2021, v katerih se je opredelila tudi do verjetnosti pomembnejših vplivov OPPN na okolje. Na območju OPPN je obstoječ kamnolom, ki je v erozijskem območju, kjer veljajo običajni zaščitni ukrepi. OPPN ne sega na vodovarstveno območje in v njegovi bližini ni vodotokov. Skladno z navedenim Direkcija RS za vode meni, da za OPPN ni treba izvesti celovite presoje vplivov na okolje.

Ministrstvo za kulturo je podalo mnenje, št. 35012-43/2021/3, z dne 18. 3. 2021. V mnenju je navedlo, da na območju OPPN in na vplivnem območju njegovih posegov ni enot kulturne dediščine, vpisanih v register kulturne dediščine. Ministrstvo za kulturo zato meni, da ni verjetnosti pomembnejših vplivov OPPN na kulturno dediščino.

Ministrstvo za zdravje je posredovalo mnenje NIJZ, št. 354-31/2021-2 (256), z dne 16. 3. 2021, s katerim soglaša. NIJZ je v mnenju navedel, da ima izvedba OPPN na območju in v njegovi okolici lahko pomembne vplive zlasti na povečanje hrupa, vibracij in emisij prašnih delcev zaradi izvajanja dejavnosti znotraj kamnoloma (pridobivanje mineralne surovine, drobljenje frakcij in predelava gradbenih odpadkov) ter zaradi transporta, nastajanja komunalnih in padavinskih odpadnih vod, izcednih vod iz deponij gradbenih odpadkov, nastajanja odpadkov iz dejavnosti ter onesnaževanja tal in podzemnih voda zaradi neustreznega ravnanja z nevarnimi snovmi. Območja, ki bodo verjetno prizadeta so bližnja stanovanjska območja (oddaljeno cca. 200 m) in območje vodnega vira za lastno oskrbo s pitno vodo (oddaljeno cca. 180 m), za katerega je bilo izdano vodno dovoljenje. Skladno z navedenim NIJZ meni, da bo izvedba plana lahko pomembno vplivala na zdravje ljudi.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se z OPPN načrtuje ureditev obstoječega kamnoloma ter širitev pridobivalnega prostora mineralnih surovin s sanacijo in predelavo gradbenih odpadkov;

- se z OPPN ne spreminja namenska raba prostora;

- OPPN ne sega v naravne vrednote in območja biotske raznovrstnosti, območja kulturne dediščine in krajine s priznanim varstvenim statusom, poplavna in vodovarstvena območja;

- OPPN ne bo bistveno vplival na gozd in gozdni prostor;

- se z OPPN načrtuje predelava gradbenih odpadkov (količina in vrsta gradbenih odpadkov nista znani) ter deponiranje le teh, ki lahko, v primeru predelave in deponiranja nevarnih gradbenih odpadkov, pomembno vpliva na okolje;

- je zaradi širitve pridobivalnega prostora, predelave materiala in gradbenih odpadkov, transporta ter lokacije v bližini stanovanjskih območij in vodnega vira za zagotavljanje lastne oskrbe s pitno vodo pričakovati vplive OPPN na zdravje ljudi, kar je v mnenju ugotovil tudi NIJZ.

Upoštevajoč merila iz 2. člena Uredbe o merilih in mnenj iz 3. člena te uredbe je Ministrstvo ocenilo, da bo OPPN pomembno vplival na okolje in je zanj treba izvesti celovito presojo vplivov na okolje.

Ministrstvo je na podlagi določb 9. in 146. člena Zakona o splošnem upravnem postopku pripravljavca plana z dopisom, št. 35409-100/2021-2550-6, z dne 3. 6. 2021, seznanilo z dejstvi in okoliščinami, pomembnimi za odločitev o uvedbi celovite presoje vplivov na okolje za predmetni OPPN in ga pozvalo, da se do njih pisno opredeli.

Pripravljavec plana se je z dejstvi in okoliščinami seznanil in se do njih ni pisno opredelil.

Na podlagi ugotovljenih dejstev in okoliščin v postopku je Ministrstvo po določilih tretjega odstavka 40. člena ZVO-1 odločilo, da je za Občinski podrobni prostorski načrt za izkoriščanje mineralne surovine s sanacijo in predelavo gradbenih odpadkov Kaplja vas (OPPN 32-01) treba izvesti celovito presojo vplivov na okolje. Za njeno izvedbo mora pripravljavec plana, Občina Sevnica, zagotoviti izdelavo okoljskega poročila, v katerem se opredelijo, opišejo in ovrednotijo vplivi izvedbe plana na okolje in možne alternative, ob upoštevanju ciljev in geografskih značilnosti območja, na katerega se plan nanaša, in sicer skladno z določili Uredbe o okoljskem poročilu in podrobnejšem postopku celovite presoje vplivov izvedbe planov na okolje (Ur.l. RS, št. 73/05). V okviru postopka celovite presoje vplivov na okolje ni treba izvesti presoje sprejemljivosti vplivov izvedbe plana na varovana območja narave.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Andrej Vizjak

Podsekretarka MINISTER

Vročiti:

- Region, Projektivni biro Brežice d.o.o., Cesta prvih borcev 11, 8250 Brežice

V vednost (elektronsko):

- Občina Sevnica, [obcina.sevnica@siol.net](mailto:obcina.sevnica@siol.net)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Direkcija RS za vode,Sektor območja spodnje Save, [gp.drsv-nm@gov.si](mailto:gp.drsv-nm@gov.si)

- Zavod RS za varstvo narave, OE Celje, [zrsvn.oece@zrsvn.si](mailto:zrsvn.oece@zrsvn.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Zavod za gozdove Slovenije, OE Brežice, [oebrezice@zgs.si](mailto:oebrezice@zgs.si)

- Ministrstvo za kmetijstvo, gozdarstvo in prehrano, Direktorat za gozdarstvo, lovstvo in ribištvo, [gp.mkgp@gov.si](mailto:gp.mkgp@gov.si)